text: Hal-cafeterier sulter
  09 februar 2014 kl. 14.12
  I flere sønderjyske idrætshaller er cafeteriet lukket. Sportsudøverne har mad og dåsesodavand med hjemmefra, og det gør cafeterierne urentable.
  I Sønderborg-området er fire cafeterier lukket. Og samme tendens gælder andre steder i landet.
  - Hvis man begynder at regne timelønnen med, så er det et frygteligt regnskab, siger Erik Gade, som er områdeleder i Halinspektørforeningen til TV SYD.
  Flere steder er økonomien så presset, at cafeteriernes regnskab springer i øjnene. Andre steder overlever cafeterierne kun på, at der holdes aftenarrangementer på stedet.
  Men halinspektørerne frygter, at flere cafeterier må lukke, hvis ikke idrætsudøverne begynder at købe deres sodavand i hallen.
  